Maatietopalvelu

Kyselyvastaus

**Asiakirjan tunnus:** KT1002

**Päivämäärä**: 21.02.2025

**Julkisuus:** Julkinen

**Venäjä / Ateismi ja Islamista luopuminen Ingušiassa**

**Russia / Atheism and renouncing Islam in Ingushetia**

Kysymykset

1. Millaista tietoa on raportoitu ateistien tai islamista luopuneiden tilanteesta Ingušian alueella? Onko tällaisiin henkilöihin raportoitu kohdistuneen oikeudenloukkauksia alueella?

Questions

*1. What information has been reported on the situation of atheists or persons who have renounced Islam in Ingushetia? Are there any reports of violations of the rights of such persons in the region?*

# Millaista tietoa on raportoitu ateistien tai islamista luopuneiden tilanteesta Ingušian alueella? Onko tällaisiin henkilöihin raportoitu kohdistuneen oikeudenloukkauksia alueella?

Yhdysvaltain ulkoasiainministeriön (USDOS) vuoden 2023 tapahtumia käsittelevän uskonnonvapausraportin mukaan Venäjän federaation perustuslaissa (1993) säädetään valtion olevan sekulaari. Perustuslaki takaa uskonnonvapauden.[[1]](#footnote-1) Uutissivusto News Tracker raportoi Moskovan talouskorkeakoulun teettämästä tutkimuksesta, jonka mukaan uskonnottomien osuus Pohjois-Kaukasian federaatiopiirissä on 11 prosenttia.[[2]](#footnote-2) Tutkimuksessa ei ole esitetty aluekohtaisia tietoja.

Julkisesti saatavilla olevissa lähteissä on löydettävissä hyvin vähän tietoa Ingušiassa olevien ateistien tai islamista luopuneiden tilanteesta. Useissa lähteissä käsitellään laajasti Pohjois-Kaukasiasta paenneita naisia, jotka raportoivat joutuneensa perheväkivallan kohteeksi rikkoessaan perinteitä, tai toimimalla muulla tavoin ei-toivotusti sukulaistensa silmissä. Yhdestä ingušialaista ateistia koskevasta tapausesimerkistä on kuitenkin raportoitu useissa eri lähteissä.

Mediazona-uutissivusto (ven. Медиазона) raportoi naisesta, Lejla Girejevasta, joka pakeni perheensä luota Ingušiasta Pietariin loppuvuodesta 2022. Hän kertoi julkaisemallaan Instagram-videolla karanneensa kotoa, koska häntä hakattiin, ja häntä yritettiin parantaa ateismista imaamien ja psykiatrien avulla.[[3]](#footnote-3) Bumaga-uutissivuston (ven. Бумага) mukaan Girejevan sukulaiset olivat antaneet hänelle väkisin masennuslääkkeitä. [[4]](#footnote-4)

Kavkazkij Uzel -uutissivusto ven. (Кавказский Узел) raportoi, että ennen karkaamistaan Girejeva kirjoitti Feminismi.Kaukasia -nimiselle Telegram-kanavalle (ven. Феминизм. Кавказ), että hän joutui vanhempiensa fyysisen väkivallan kohteeksi ”mistä tahansa syystä”, esimerkiksi siitä, että hän joi teetä väärällä tavalla tai sitoi huivinsa väärin. Girejeva kirjoitti hänen vanhempiensa suuttuneen siitä, että hän on ateisti. Girejeva toteaa julkaisussaan haluavansa suunnitella pakoa, mutta hän kipuilee tilannetta henkisesti, sillä hän ei koe tehneensä mitään väärää. Hän ei vaan koe olevansa muslimi, vaikka sukulaiset niin haluaisivat.[[5]](#footnote-5)

Girejevan sisko oli surmattu kunniasyistä, ja hänen vanhempansa ovat todenneet saman kohtalon odottavan Girejevaa, mikäli hän häpäisee perheensä. Ihmisoikeusjärjestö СК SOS Crisis Groupin (ven. Кризисная группа СК SOS) marraskuussa 2022 julkaistujen tietojen mukaan kunniamurhia tapahtuu Ingušiassa edelleen. Kunniamurhien uhrit ovat naisia, joiden sukulaiset ovat tuominneet heidän käytöksensä häpeälliseksi. Kunniamurhien tekijä on usein uhrin sukulainen, useimmiten isä tai veli.[[6]](#footnote-6)

Kavkazkij Uzel -uutissivuston mukaan Girejevan tilanne on vaikea, sillä hän karkasi kotoa ja sen lisäksi horjutti perheen kunniaa julkaisemalla videoviestin internetissä. Girejeva oli julistautunut ateistiksi myös internetissä. Ateistiksi tunnustautuminen julkisesti lisäsi häneen kohdistuvaa uhkaa. Uutissivuston mukaan Girejevan julkaisujen alle oli kommentoitu viitaten häneen, että ”hänet pitäisi löytää ja rangaista” ja ”tällaiset ihmiset tapetaan”. Jotkut luonnehtivat videolla Girejevan korvissa näkyviä ristikorvakoruja kristilliseksi symboliksi ja tuomitsivat asian. Videon yhteyteen on kommentoitu, että ”häntä ei hakattu tarpeeksi”. Kavkazkij Uzel -uutissivuston mukaan ei ole odotettavissa, että valtiolliset tahot suojelisivat Girejevaa.[[7]](#footnote-7)

Ihmisoikeusjärjestö СК SOS Crisis Group raportoi, että Girejevan perhe tavoitti tämän Pietarissa ja yritti siepata hänet. Girejeva otti yhteyttä poliisiin Pietarissa, minkä jälkeen hänet pidätettiin. Girejevalle ja hänen asianajajalleen ei toimitettu pidätykseen liittyviä asiakirjoja.[[8]](#footnote-8) Lisäksi Girejevaa auttanut aktivisti pidätettiin. Heidät molemmat vapautettiin vielä samana iltana.[[9]](#footnote-9) Ihmisoikeusaktivistien mukaan poliisi vapautti Girejevan, koska toimittajien ja ihmisoikeusaktivistien kiinnostus tapausta kohtaan oli kasvanut: ihmiset soittivat poliisilaitokselle ja levittivät tietoa tapauksesta. Uutissivuston mukaan pidätyksen jälkeisenä päivänä Girejevan kerrottiin olevan turvallisessa paikassa, mutta häntä uhkasi tällöin edelleen pakkopalautus perheensä luokse.[[10]](#footnote-10)

Pohjoiskaukasialaisia, lähisuhde- ja perheväkivallan kohteeksi joutuneita naisia auttavan Marem-järjestön (ven. Марем) mukaan Girejevan sukulaiset syyttivät tätä varkaudesta ja ilmoittivat hänet etsintäkuulutetuksi. Girejeva kirjoitti Venäjän federaation tutkintakomitealle lausunnon, jonka mukaan hänen sukulaisensa uhkaavat murhata hänet.[[11]](#footnote-11) Kavkazkij Uzel -uutissivustolla julkaistun blogin mukaan Girejevan tapaus on samanlainen kuin muidenkin Pohjois-Kaukasian alueelta karanneiden naisten ja tyttöjen tapaukset. Nainen joutuu perheensä pahoinpitelemäksi ja täysi-ikäiseksi tultuaan karkaa kotoaan vanhempien esittämien tappouhkausten vuoksi. Lain mukaan kotoaan omasta tahdosta lähtenyttä täysi-ikäistä ei voida etsintäkuuluttaa, joten perhe keksii poliisille tekaistun syyn, jonka perusteella henkilöä aletaan etsiä.[[12]](#footnote-12) SOTAvision -uutissivuston haastattelussa Marem-järjestön johtajan mukaan Pohjois-Kaukasiasta paenneista naisista ja tytöistä raportoidaan säännöllisesti tiedotusvälineissä, mutta esimerkkitapausten lisäksi on lukuisia pimentoon jääviä tapauksia.[[13]](#footnote-13)

Pohjoiskaukasialaisen Fathers and Daughters -projektin (ven. Отцы и Дочки) johtajan mukaan oli onni, että Girejeva joutui poliisiasemalle muualla kuin Pohjois-Kaukasiassa, missä poliisi olisi todennäköisesti luovuttanut hänet suoraan sukulaisilleen.[[14]](#footnote-14) Kavkazkij Uzel -uutissivuston haastatteleman ihmisoikeusaktivistin mukaan suurempien kaupunkien poliisi ei yleensä ole halukas ”sekaantumaan kaukasialaisiin aiheisiin”, etenkään silloin, kun tapaus saa osakseen julkisuutta. Myös aiemmin tämän kaltaisissa tapauksissa pidätettynä ollut nainen oli lopulta vapautettu, jotta tapausta ei voitaisi liittää tiettyyn poliisiasemaan.[[15]](#footnote-15) Uutissivusto ei täsmennä tarkemmin, millaisesta tapauksesta oli kyse. Novaya Gazeta Europe -uutissivuston mukaan Ingušian tasavallan poliisi kieltäytyi käynnistämästä rikostutkintaa Girejevan kokemasta perheväkivallasta, johon kuului myös vapauden riistoa ja kidutusta.[[16]](#footnote-16) SOTAvision -uutissivuston mukaan lainvalvontaviranomaiset jättävät huomiotta naisiin kohdistuvan väkivallan Pohjois-Kaukasiassa. Viranomaiset eivät myöskään aina ole halukkaita tutkimaan esimerkiksi sieppaustapauksia, koska eivät halua toimia perinteitä vastaan. Lisäksi viranomaisten puuttumisen esteenä voi olla myös ongelmien välttäminen, mutta lähde ei täsmennä, millaisista ongelmista on kyse. [[17]](#footnote-17)

SOTAvision -uutissivusto kertoo perheväkivaltaa Pohjois-Kaukasiassa käsittelevästä raportista, jonka mukaan alueelle on ominaista uskomus siitä, että naiset ovat toisen luokan ihmisiä. Naisiin kohdistuva väkivalta sallitaan ja siihen jopa rohkaistaan. Naisten rankaiseminen perinteisten normien rikkomisesta väkivallalla on tapa, jolla pyritään suojelemaan perheen kunniaa ja yhteiskuntaa.[[18]](#footnote-18) Alueen kansojen perinteiden mukaan nainen ei ole itsenäinen toimija, vaan naisen on oltava vanhempiensa, veljiensä, muiden miespuolisten sukulaistensa, aviomiehensä sekä myöhemmin oman poikansa jatkuvan holhouksen alaisena. Tämä tarkoittaa, että naisen jokaista askelta valvotaan ja että häntä kuulustellaan tiukasti kaikista toimista, jotka poikkeavat mielivaltaisesti asetetuista säännöistä. Naisen karkaamista pidetään häpeällisenä koko perheelle. Tulkinnan mukaan häpeästä pääsee eroon palauttamalla karannut nainen kotiin ja rankaisemalla häntä tottelemattomuudesta.[[19]](#footnote-19) Naisella ei saa olla omaa tahtoa eikä sananvaltaa siihen, miten elää elämäänsä. Tämä koskee varsinkin nuoria, naimattomia naisia.[[20]](#footnote-20)

The Insider -uutissivusto raportoi helmikuussa 2023, että Girejeva palasi vanhempiensa luokse.[[21]](#footnote-21) Uutissivusto Kavkazkij Uzel rapotoi Girejevan sisaren lausunnosta, jonka mukaan sukulaiset arvioivat Girejevan toimineen ulkopuolisten vaikutuksesta viitaten hänen karkaamiseen.[[22]](#footnote-22) Uutissivuston mukaan tiedon vahvisti Girejevaa auttanut ihmisoikeusaktivisti ja CK SOS -järjestö. Girejeva vahvisti ihmisoikeusaktivisteille, että hän palasi Ingušiaan, koska konflikti hänen vanhempiensa kanssa oli liian vakava asia. Girejeva kertoi aikovansa korjata suhteet sukulaisiinsa. CK SOS -järjestön mukaan Girejeva oli todennut, että tapahtunut asia sekä rikosasia eivät anna hänelle mahdollisuutta elää rauhassa. Girejeva oli ottanut yhteyttä isäänsä ja pyytänyt tätä hakemaan hänet. Girejevan kerrotaan olevan kotonaan ja hänelle on asetettu matkustuskielto. Lähteistä ei käy ilmi, onko matkustuskielto todella viranomaisen hänelle määräämä.[[23]](#footnote-23) Bumaga-uutissivuston tietojen mukaan viranomaiset veivät Girejevan Ingušiaan, ja lisäksi häntä kuulusteltiin.[[24]](#footnote-24)

Girejevaa avustanut ihmisoikeusaktivisti kommentoi tapausta Instagram-julkaisussaan sen jälkeen, kun julkisuuteen oli tullut tieto Girejevan kotiin paluusta. Hänen mukaansa paluu oli Girejevan oma valinta, aivan kuten pakeneminenkin oli ollut. Hän toteaa, että lähes kaikki julkisuutta osakseen saavat tapaukset alkavat siitä, että kotoa paenneiden sukulaiset rikkovat lakia. Paenneita yritetään siepata, ajoittain suoraan poliisiasemalta. Paenneita sijoitetaan väkisin mielisairaaloihin tai kuntouttaviin keskuksiin, jossa heitä ”kuntoutetaan käsiraudoilla”. Ihmisoikeusaktivistin mukaan tällöin Kaukasia saa osakseen julkisuutta, jota se inhoaa. Aktivisti kertoo, että tapausten julkisuudella pyritään suojelemaan paenneita.[[25]](#footnote-25)

## Lähteet

The Insider 2.2.2023. *Сбежавшая от семейного насилия жительница Ингушетии Лейла Гиреева вернулась домой*. <https://theins.ru/news/259057> (käyty 18.2.2025).

News Tracker 25.11.2024. *Стало известно, сколько атеистов на Кавказе и в Ставропольском крае*. <https://newstracker.ru/news/2024-11-25/stalo-izvestno-skolko-ateistov-na-kavkaze-i-v-stavropolskom-krae-5257473> (käyty 18.2.2025).

Novaya Gazeta Europe 16.11.2023. *Police will not protect young woman who fled family to escape domestic violence.* <https://novayagazeta.eu/articles/2023/01/16/police-not-to-initiate-criminal-procedure-to-protect-young-woman-who-fled-her-family-earlier-from-domestic-violence-en-news> (käyty 12.2.2025).

SOTAVision 16.8.2024. *Похищения девушек с Северного Кавказа. Разбор SOTAvision.* <https://sotavision.world/pokhishcheniya-devushek-s-severnogo-kavkaza/> (käyty 20.2.2025).

USDOS (United States Department of State) 26.6.2024. *2023 Report on International Religious Freedom: Russia.* <https://www.state.gov/reports/2023-report-on-international-religious-freedom/russia/> (käyty 4.2.2025).

\*\*\*

Блогерка. Северный Кавказ (Blogerka. Severnyj Kavkaz) 24.11.2022. *Новая беглянка из Ингушетии.* [blogikirjoitus]. <https://www.kavkaz-uzel.eu/blogs/85801/posts/57047> (käyty 12.2.2025).

Бумага (Bumaga)

2.2.2023. *Как сбежавшая от семейного насилия Лейла Гиреева «сама» вернулась из Петербурга в Ингушетию. Возможно, ее отвезла домой полиция.* <https://paperpaper.io/kak-sbezhavshaya-ot-semejnogo-nasiliya-le/> (käyty 18.2.2025).

24.11.2022. *Лейлу Гирееву, сбежавшую из дома в Ингушетии из-за избиений, отпустили из отдела полиции.* <https://paperpaper.io/papernews/2022/11/24/lejlu-gireevu-sbezhavshuyu-iz-doma-v-ingu/> (käyty 7.2.2025).

Кавказский Узел (Kavkazkij Uzel)

1.2.2023. *Лейла Гиреева вернулась в Ингушетию к семье*. <https://www.kavkaz-uzel.eu/articles/385506/> (käyty 18.2.2025).

29.11.2022. *Daptar рассказал историю побега Лейлы Гиреевой*. Saatavilla Wayback Machine -palvelussa: <https://web.archive.org/web/20221130071311/https://www.kavkaz-uzel.eu/articles/383530/> (käyty 6.2.2025).

25.11.2022. *Правозащитники назвали общественный резонанс причиной освобождения Лейлы Гиреевой*. <https://www.kavkaz-uzel.eu/articles/383397/> (käyty 6.2.2025).

Кризисная группа СК SOS (Krizisnaja gruppa SK SOS) 15.12.2022. *Прокуратура поставила на особый контроль заявление…*[Telegram]. <https://t.me/sksosorg/269> (käyty 7.2.2025).

Медиазона (Mediazona) 23.11.2022. *В Петербурге полицейские задержали девушку из Ингушетии, сбежавшую из дома из‑за насилия в семье.* <https://zona.media/news/2022/11/23/leila> (käyty 6.2.2025).

Светлана Анохина (Svetlana Anohina) 31.1.2023. *Любимая картинка!) Только я тут совсем не этот мальчик…* @anokhina\_besit, … [Instagram]. <https://www.instagram.com/p/CoFLy24rBxp/> (käyty 18.2.2025).

Фонтанка.ру (Fontanka.ru) 1.2.2023. *Правозащитники рассказали, что сбежавшая из Ингушетии Лейла Гиреева вернулась к семье*. <https://www.fontanka.ru/2023/02/01/72024893/> (käyty 19.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. USDOS 26.6.2024. [↑](#footnote-ref-1)
2. News Tracker 25.11.2024. [↑](#footnote-ref-2)
3. Медиазона 23.11.2022. [↑](#footnote-ref-3)
4. Бумага 24.11.2022. [↑](#footnote-ref-4)
5. Кавказский Узел 29.11.2022. [↑](#footnote-ref-5)
6. Кавказский Узел 29.11.2022. [↑](#footnote-ref-6)
7. Кавказский Узел 29.11.2022. [↑](#footnote-ref-7)
8. Кризисная группа СК SOS 15.12.2022. [↑](#footnote-ref-8)
9. Кавказский Узел 29.11.2022. [↑](#footnote-ref-9)
10. Кавказский Узел 25.11.2022. [↑](#footnote-ref-10)
11. Кавказский Узел 25.11.2022. [↑](#footnote-ref-11)
12. Кавказский Узел 24.11.2022. [↑](#footnote-ref-12)
13. Sota Vision 16.8.2024. [↑](#footnote-ref-13)
14. Кавказский Узел 25.11.2022. [↑](#footnote-ref-14)
15. Кавказский Узел 25.11.2022. [↑](#footnote-ref-15)
16. Novaya Gazeta Europe 16.1.2023; Фонтанка.ру 1.2.2023. [↑](#footnote-ref-16)
17. Sota Vision 16.8.2024. [↑](#footnote-ref-17)
18. Sota Vision 16.8.2024. [↑](#footnote-ref-18)
19. Ibid. [↑](#footnote-ref-19)
20. Sota Vision 16.8.2024. [↑](#footnote-ref-20)
21. The Insider 2.2.2023. [↑](#footnote-ref-21)
22. Кавказский Узел 1.2.2023. [↑](#footnote-ref-22)
23. The Insider 2.2.2023. [↑](#footnote-ref-23)
24. Бумага 2.2.2023. [↑](#footnote-ref-24)
25. Светлана Анохина 31.1.2023. [↑](#footnote-ref-25)